Boer in arres vir ‘ongelisensieerde vuurwapens’Die vuurwapens waarop beslag gelê is. (Foto: SA Polisie) ŉ Boer van die Sundra-omgewing in Mpumalanga is in hegtenis geneem vir beweerde oortreding van die Wet op Vuurwapens. Kapt. Dineo Lucy Sekgotodi, woordvoerder van die Valke, het gesê lede van die taktiese reaksie-eenheid in Emalahleni het Donderdag op die plaas toegeslaan nadat inligting ontvang is dat die 57-jarige man in die onwettige besit van vuurwapens is. Verskeie wapens is op die plaas gevind. Volgens Sekgotodi kon die man vir twee van die gewere nie lisensies verskaf nie. Lede van die Valke se ernstige georganiseerde misdaad-eenheid is na die toneel ontbied en het die ondersoek oorgeneem. Beamptes het beslag gelê op onder meer twee vuurwapens. Die ondersoek na die vuurwapens waarvoor die man nie lisensies kon toon nie, duur intussen voort. Die man is in hegtenis geneem en sou na verwagting Vrydag in die Delmas-landdroshof verskyn.